b'\n_START_ARTICLE_\nEdward T. Hall\n_START_SECTION_\n\xc5\xbdivljenje\n_START_PARAGRAPH_\nAntropolog in medkulturni raziskovalec Edward Twichell Hall se je rodil leta 1914 v Webster Grovesu v zvezni dr\xc5\xbeavi Missouri. U\xc4\x8dil je v Denverju, Koloradu, Vermontu, na Harvardu in v Illinoisu. Za kulturno dojemanje prostora se je za\xc4\x8del zanimati med drugo svetovno vojno, ko je slu\xc5\xbeil v Evropi in na Filipinih ter opa\xc5\xbeal te\xc5\xbeave, ki so nastopale v komunikaciji med pripadniki razli\xc4\x8dnih kultur. Verjel je, da so za to krivi razli\xc4\x8dni na\xc4\x8dini, na katere pripadniki razli\xc4\x8dnih kultur dojemajo svet. Od 1933 do 1937 je preu\xc4\x8deval indijanske rezervate v severozahodni Arizoni. Leta 1942 je na Columbii doktoriral iz filozofije in nato nadaljeval z raziskavami v Evropi, Aziji in na Bli\xc5\xbenjem vzhodu. Skupaj z \xc5\xbeeno, Mildred Reed Hall, sta objavila veliko knjig o medkulturni komunikaciji. Hall je umrl v Santa Feju v Novi Mehiki leta 2009.\n_START_SECTION_\nDelo\n_START_PARAGRAPH_\nHall velja za o\xc4\x8deta znanstvenega prou\xc4\x8devanja medkulturne komunikacije. Razvil je koncept t. i. proksemike (proxemics), plihroni\xc4\x8dnega in monohroni\xc4\x8dnega \xc4\x8dasa ter visoko- in nizkokontekstnih kultur, s katerim je razlo\xc5\xbeil razlike med na\xc4\x8dini komuniciranja v razli\xc4\x8dnih kulturah. Gre za kulturno specifi\xc4\x8dne \xc4\x8dasovne in prostorske dimenzije, ki nas obdajajo, kot na primer razdalja, ki jo ljudje ohranjamo v specifi\xc4\x8dnih komunikacijskih kontekstih._NEWLINE_Proksemika opisuje prostor, ki si ga obi\xc4\x8dajno vzamemo pri neposredni medsebojni komunikaciji. Ta prostor je Hall razdelil na intimni, osebni, socialni in javni prostor. Intimni prostor je rezerviran za spolnost in zelo osebne pogovore, osebni je namenjen prijateljem in znancem, socialni poslovnim stikom, javni pa javnim slovesnostim, govorom in predavanjem._NEWLINE_Visokokontekstne kulture uporabljajo ve\xc4\x8d miselnih zvez, ki so povezane z informacijami, ki jih uporabnik prejme o dogodku in so vezane na pomen dogodka. Tak\xc5\xa1ne kulture najve\xc4\x8d informacij pridobijo iz neposrednega poznavanja sporo\xc4\x8devalca in okolja, zato ni pomembna le vsebina sporo\xc4\x8dila, temve\xc4\x8d tudi barva glasu, mimika obraza ter vedenje sogovornika. Verbalnega izra\xc5\xbeanja je malo. Nizkokontekstne kulture vsebujejo malo miselnih zvez. Najve\xc4\x8d informacij je posredovanih v jasni obliki, saj imajo najve\xc4\x8dji pomen besede in njihov pomen, mimika in barva glasu nista tako pomembni. Komunikacija je bolj neformalna in neposredna._NEWLINE_Hall je razvil tudi teorijo raz\xc5\xa1irjenega prenosa, in sicer gre za to, da je stopnja \xc4\x8dlove\xc5\xa1ke evolucije tako posledica ustvarjanja, kot tudi biologije.'